ΚΑΝΟΝΙΣΜΌΣ (ΕΚ) αριθ. 336/2007 ΤΗΣ ΕΠΙΤΡΟΠΉΣ της 28ης Μαρτίου 2007 σχετικά με την τροποποίηση του παραρτήματος ΙΙ του κανονισμού (ΕΚ) αριθ. 1788/2003 του Συμβουλίου για θέσπιση εισφοράς στον τομέα του γάλακτος και των γαλακτοκομικών προϊόντων, όσον αφορά την περιεκτικότητα αναφοράς σε λιπαρές ουσίες για τη Ρουμανία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1788/2003 του Συμβουλίου, της 29ης Σεπτεμβρίου 2003, για τη θέσπιση εισφοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 9 παράγραφος 5 δεύτερο εδάφιο, Εκτιμώντας τα ακόλουθα: (1) Για τους σκοπούς της αναθεώρησης της περιεκτικότητας αναφοράς σε λιπαρές ουσίες που ορίζεται στο παράρτημα ΙΙ του κανονισμού (ΕΚ) αριθ. 1788/2003, η οποία προβλέπεται στο άρθρο 9 παράγραφος 5 του εν λόγω κανονισμού, η Ρουμανία υπέβαλε στην Επιτροπή λεπτομερή έκθεση σχετικά με τα αποτελέσματα και τις τάσεις όσον αφορά την περιεκτικότητα σε λιπαρές ουσίες το 2004 για την υφιστάμενη παραγωγή γάλακτος βάσει της επίσημης έρευνας. (2) Σύμφωνα με την έκθεση αυτή και μετά από εξέταση που πραγματοποίησαν οι υπηρεσίες της Επιτροπής, κρίνεται σκόπιμο να προσαρμοστεί η περιεκτικότητα αναφοράς σε λιπαρές ουσίες που ορίζεται στο παράρτημα ΙΙ του κανονισμού (ΕΚ) αριθ. 1788/2003 για τη Ρουμανία. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα ΙΙ του κανονισμού (ΕΚ) αριθ. 1788/2003, η περιεκτικότητα αναφοράς «35,93» για τη Ρουμανία αντικαθίσταται από την περιεκτικότητα αναφοράς «38,5». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Απριλίου 2007. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2007.

[Source: multi_eurlex | Tokens: 1819]